钦定古今图书集成/理学汇编/经籍典/第128卷 > 《王省惟岁》前人
## 钦定古今图书集成/理学汇编/经籍典/第128卷 > 《王省惟岁》前人

论尧舜之德者必曰“无为。”考之于经，质之于史，尧舜
之所为，卓然有见于世者，盖不可胜计也。其曰“无为”，
何哉？古人有言曰：“除日无岁。”又曰：“日一日劳，考载曰
功。”若尧舜者，可谓功矣。岁者，月之积也；月者日之积
也。举岁则兼月，举月则兼日矣。日别而数之则月不
见，月别而数之则岁不见，此岂日月之外复有岁哉？
日月之各一，人臣之劳也；岁之并考，人君之功也。故
《书》曰：“王省惟岁，卿士惟月，师尹惟日。”此上下之分，烦
简之宜也。禹之平水土，稷为之殖百谷，契为之敷五
教，伯夷为之典三礼，皋陶为之平五刑，羲和为之历
日月，尧舜果何为哉？今夫三百有六旬，分之以四时，
配之以六甲，位之以十二子，散之以二十四气，裂之
以七十二候，昼不可以并夜，寒不可以兼暑，则气果
安在哉？惟其无在而不可名，寄之于人而己不有，此
所以为王省之功也。日不立则月不建，月不建则岁
不成，师尹不官则卿士不治，卿士不治则王功废矣。
故曰：“庶民惟星。”星者，日月之所舍，所因以为寒暑风
雨者也。民者，上之所托，所因以为号令赏罚者也。日
月不自为，风雨寒暑，因星而为节。君不自为号令，赏
罚，因民而为节。上执其要，下治其详，所谓“岁月日时
无易”也。文王不兼庶狱，陈平不治钱谷，邴吉不问斗
伤，此所谓“不易”者也。秦皇衡石程书，光武以吏事责
三公，此易岁月而乱日时者也。治乱之效，亦可以概
见矣。